Nova tehnologija pomaže u hvatanju vozača u alkoholiziranom stanju
"U automobile onih koji su uhvaćeni da voze u alkoholiziranom stanju treba ugraditi detektore alkohola kako oni ne bi mogli pokrenuti v
U Sjedinjenim Državama organizacija Majke protiv vožnje u alkoholiziranom stanju predstavila je novu kampanju u čijem središtu je nova tehnologija. Tisuće ljudi stradava godišnje u prometnim nezgodama u Sjedinjenim Državama. Glynn Birch iz udruge Majke protiv vožnje u alkoholiziranom stanju želi da u prometu više nema pijanih vozača. "Glavni razlog da ljudi voze u alkoholiziranom stanju je taj što oni to mogu, a mi im dopuštamo". Navedena organizacija želi rigoroznije mjere. Primjerice, da u sve automobile budu ugrađene naprave za detektiranje alkohola, te da budu usvojeni zakoni koji će osigurati njihovu ugradnju u vozila u vlasništvu vozača osuđenih zbog pijanstva. "U automobile onih koji su uhvaćeni da voze u alkoholiziranom stanju treba ugraditi detektore alkohola kako oni ne bi mogli pokrenuti vozilo u slučaju pijanstva". Spomenute naprave dramatično su smanjile broj žrtava u prometu u saveznoj državi New Mexico gdje je njihova ugradnja obvezna kod onih koji prvi put budu uhićeni u alkoholiziranom stanju za volanom. Susan Ferguson radi u Institutu za sigurnost prometa. "Kako bi se eliminirali masakri što ih uzrokuju alkoholizirani vozači trebamo učiniti više da bismo spriječili vozače da piju i voze. Trenutno postoji tehnologija koja može pomoći u tom smislu". Glynn Birch kaže da je uređaj za detektiranje alkohola mogao spriječiti smrt njegovog sina Courtneya. Njegova organizacija vjeruje da svi automobili trebaju imati takve detektore te da bi zakoni koji bi ih učinili obveznima pridonijeli čuvanju ljudskih života.